Foto’s, inligting ‘bewys’ hulle sou by Isis aansluitDie is van die foto’s wat deur die staat by die hof ingedien is. Brandon-Lee en Tony-Lee Thulsie is meer as twee weke gelede in hegtenis geneem op aanklagte dat hulle die Amerikaanse ambassade en Joodse instellings in Suid-Afrika namens die Islamitiese Staat (Isis) wou opblaas. Staatsaanklaer, Chris MacAdam, het die beëdigde verklaring ingehandig wat deur die ondersoekbeampte, Wynand Olivier, opgestel is en waarin foto’s en inligting vervat is oor items wat gevind is nadat die tweeling in hegtenis geneem is. Olivier voer in die verklaring aan hy het bewysstukke wat aandui die Thulsie-tweeling het Suid-Afrika by twee geleenthede probeer verlaat en dat ŉ lid van Isis glo geld in ŉ bankrekening inbetaal het vir die tweeling om na Sirië te reis. Hy het ook ŉ foto ingesluit van ŉ sosialemedia-inskrywing waarin een van die tweeling glo Moslems gekritiseer het vir hul teenkanting teen Isis na die onlangse Parys-aanvalle. Daar is ook glo foto’s van die tweeling met vuurwapens. Die tweeling se regsverteenwoordiger het egter vroeër vandeesweek aangevoer haar kliënte moet vrygelaat word, aangesien hulle glo onregmatig in hegtenis geneem is. Hulle is op 10 Julie saam met twee ander mense deur die Valke in hegtenis geneem tydens ŉ klopjag in Newclare en Azaadville. Die vier het glo beplan om na Sirië te gaan om by Isis aan te sluit. Die Thulsie-broers staan tereg op drie aanklagte wat verband hou met terreuraktiwiteite. Die voorlopige klagstaat dui daarop dat die tweeling tussen Oktober 2015 en 8 Julie 2016 saamgesweer het om terreurmisdade in Johannesburg te pleeg. Die saak is tot Maandag uitgestel en die broers bly in aanhouding. Lees alle vorige berigte oor die Thulsie-tweeling op Maroela Media.